ET Euroopa Liidu Teataja C 305/24

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2009/C 305/09

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„LÜNEBURGER HEIDEKARTOFFELN”

EÜ nr: DE-PGI-0005-0614-03.07.2007

KGT ( X ) KPN ( )

1. Nimetus:

„Lüneburger Heidekartoffeln”

2. Liikmesriik või kolmas riik:

Saksamaa

3. Põllumajandustoote või toidu kirjeldus:

3.1. Toote liik:

Klass 1.6: Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Alam-Saksimaal Lüneburger Heide piirkonnas toodetud, säilitamiseks ettenähtud ja varajased ekstraklassi söögikartulid. Kartulid „Lüneburger Heidekartoffeln” on heledat värvi sileda ja madalate silmadega koore ning kollase viljalihaga. Nad on keetmisomadustelt peamiselt mittelagunevad või mittelagunevad ja vastavad oma kvaliteediomadustelt ekstraklassi nõuetele, seega on need terved, terviklikud, kõvad ja peaaegu puhtad kartulid; piklike sortide puhul on väikeseim sorteerimispikkus 30 mm, ümarate sortide puhul on vastav mõõt 35 mm. Suurim vahe kaubasaadetise või pakkeühiku suurima ja väikseima mugula vahel ei tohi ületada 30 mm.

Kvaliteedinõuetele mittevastavate kartulite (st mädanenud mugulad, võõrlõhnaga mugulad või üle 2 mm pikkuste idudega mugulad või sellised mugulad, mis on ebanormaalselt niisked, millel on emfüsematoosne karbunkul, mis on klaasjad, külma- või kuumakahjustustega või võõrollusega (nt muld või lahtised idud)) osa üldkogusest ei tohi ületada 5 %. Kartuli pruunmädanikust, märg- ja kuivmädanikust nakatunud mugulate ning külma-, kuuma- või soolakahjustustega mugulate osa võib olla maksimaalselt 1 %. Mugulate pealispind võib olla korbaga kaetud üldjuhul kuni 25 % ulatuses ja võõrsortide mugulaid võib olla kuni 2 % vastava pakkeühiku kaalust.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Äärmiselt oluline on, et kartuleid kasvatataks „Põllumajandusliku maakasutuse häid tavasid käsitlevate suuniste” ja „Alam-Saksimaa põllumajanduskoja taimekasvatust ja taimekaitset käsitlevate kehtivate soovituste” praegu kehtivate redaktsioonide kohaselt. Mõlemad suunised on tunduvalt rangemad kui kohaldatavad õigusnormid. Näiteks on kõnealuses piirkonnas lämmastikväetise kasutamine piiratud kogusega 160 N/ha (ilma taime kasutatava lämmastikuta mullas), et kartuli maitset mitte negatiivselt mõjutada.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

—

4. Geograafilise piirkonna täpne määratlus:

Celle, Gifhorni, Harburgi, Lüchow-Dannenbergi, Lüneburgi (v.a Elbe jõest põhja pool asuv Amt Neuhaus), Soltau-Fallingbosteli ja Uelzeni maakonnad ning Rotenburgi (Wümme) maakonna Visselhövede vald.

5. Seos piirkonnaga:

5.1. Geograafilise piirkonna eripära:

Lüneburger Heide piirkond asub lähisatlantilises mõõdukas kliimavööndis, kus talved on pehmed ja suved jahedad ning sademeid jagub aasta läbi. Selline kliima on kartulikasvatuseks väga sobiv. Piirkonnas on varasemate, sajanditepikkuste traditsiooniliste maaharimismeetodite (metsa taastumisvõimet ületav intensiivne metsakasutus ning metsa taandumise järgselt maapinna pealmise kihi eemaldamine kõpla või labidaga, et kasutada seda allapanuks) liigkasutuse tõttu tekkinud nõmmemaastik, mida iseloomustavad metsatu, huumusevaene ja liivane pinnas ning kus tuleb ette ka tuiskliiva. Muldade lämmastiku mineraliseerumine on väike.

Kartulikasvatus Lüneburger Heide piirkonnas on pikaajalise traditsiooniga. Alates 19. sajandi teisest poolest on Lüneburger Heide Saksamaa tuntumaid ja suurimaid kartulikasvatuspiirkondi. Lüneburger Heide kui pikaajaliste tavadega kartulikasvatuspiirkonna põllumajandustootjatel on olemas põlvest põlve edasi antud kartulikasvatuse oskusteave.

Nõmme paljudes paikades peetavate iga-aastaste kartulipidude, nõmme-kartulikuninganna valimise ning piirkonna idaosa kartulihotellide traditsioonist nähtub, et tegemist on tänapäeval väga erilise kartulikultuuri piirkonnaga.

Otseturustajad ja kauplused müüvad Lüneburger Heide piirkonnast pärit kartuleid enamasti geograafiliselt tähistatult; seda tehakse kogu Saksamaal, mitte ainult kõnealuses piirkonnas.

Kohalikes söögikohtades pakutakse kartulitooteid eriti maitsvate piirkondlike eriroogadena. Kartuleid on võimalik saada eri moel valmistatuna, sh erilise nõmmekartulimenüü osana.

5.2. Toote eripära:

Lüneburger Heide kartulitel on piirkonnas ja väljaspool seda märkimisväärne tuntus ja hea maine.

Lüneburger Heide piirkonnas kasvatatakse traditsiooniliselt kartulisorte, mis on peamiselt mittelagunevad või mittelagunevad. Seega kasutatakse üksnes eespool nimetatud sorditüüpe. Piirkonnale iseloomulikult on kartulid heleda koore ja kollase sisuga.

Turustusketti jõuavad kartulid, millel on tähelepanuväärsed kvaliteediomadused – need on veatud ja puhtad.

Kartulite maitset ei ole mõjutanud mullalämmastiku kõrge mineraliseerumispotentsiaal.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Määratletud geograafilise piirkonna väga heast kliimast ja mullastikutingimustest soodustatud kartulikasvatuse pikaajalisest traditsioonist ja sellega seotud Lüneburger Heide erilisest kartulikultuurist on tingitud kõnealuse piirkonna kartulite kui piirkondliku eritoote märkimisväärne maine tarbijate hulgas.

Piirkonna huumusevaesed, liivased mullad võimaldavad kasvatada sellele paikkonnale iseloomulikke heleda koorega kartuleid. Mulla struktuuri tõttu on neid kerge üles võtta ning seepärast jõuavad need turustusketti tähelepanuväärsete kvaliteediomadustega – veatult ja puhtana. Madala mullalämmastiku mineraliseerumispotentsiaali tõttu ei toimu lämmastiku eraldumisest tingitud maitsemuutust. Tootjal on võimalik sihipäraselt, kuid mõõdukalt lämmastikuga väetades toota heade maitseomadustega kartuleid.

Toote väga hea kvaliteet ja kasvatamise pikaajaline traditsioon on loonud Lüneburger Heide piirkonna kartulite hea maine.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

Täielik spetsifikaat avaldatud:

13. jaanuari 2006. aasta väljaanne Markenblatt, 2. köide, 7. osa, lk 981

(http://publikationen.dpma.de/DPMApublikationen/dld_gd_file.do?id=15)